**Német nemzetiségi tanösvény létesül Dunabogdányban!**

**A döntés megszületett, a Német Nemzetiségi Önkormányzat Dunabogdány sikeresen pályázott! Idén Dunabogdányban, Mohácson és Pécsváradon létesülhetnek a legújabb magyarországi német tanösvények, így már 12 helyszínen ismerkedhetünk nemzetiségünk múltjával és jelenével.**

A 2015-ben a Magyarországi Németek Országos Önkormányzata által kezdeményezett és a Németországi Szövetségi Köztársaság Belügyminisztériuma támogatásával megvalósuló projekt keretében eddig összesen nyolc német nemzetiségi településen készülhetett el tanösvény, ezen felül Baja ad otthont az országos német tanösvénynek. A néhány száz méter hosszú tematikus utak nagy népszerűségnek örvendenek, az óvoda és az iskola pedagógusai, valamint a Singkreis több helyszínen is járt már. A tanösvényekről bővebben a www.lehrpfad.hu oldalon olvashatnak.

A pályázat értelmében vállaltuk a helyi értékek, különlegességek bemutatását, melyek aztán a tanösvénytáblákon, interaktív elemeken és kísérőfüzetek lapjain elevenednek meg. A projekt előkészítésébe és a projekt lebonyolításába egyaránt beontunk helyi- és külsős szakembereket is. A megvalósításban szorosan együtt kívánunk működni a helyi intézményekkel, civil szervezetekkel és mindenkivel, aki számára fontosak a német nemzetiségi értékek. Mindenképpen azt szeretném, ha a tanösvény a „Bogdányiaktól, nem csak Bogdányiaknak” elv alapján valósulna meg.

A tanösvény állomásainak a következő témákat választottuk: a helyi lakosság összetételének változása, kőbányászat és kőfaragás, zene és művészetek, a hit, gyümölcs-szőlő-borkultúra, a Duna mint áldás és átok, a hűség.

**Idézet a pályázat tartalmából: „Kőbe vésett örökség** – Dunabogdányt a távolról ide érkező látogatók elősorban gyönyörű környezetben fekvő, takaros magyarországi német településként tartják számon, e jó hírnevet azonban nem árt időről időre felfrissítenünk. Kezdeményezésünk célja, hogy mindazt, amit a helyi magyarországi németség elért és létrehozott, mind a helyi lakosokkal, mind pedig a hozzánk látogatókkal megismertethessük. Készülő tanösvényünk méltó emléket állít majd mindazoknak, akik az elmúlt évszázadokban, vagy akár a jelenben is szabadidőt és energiát nem kímélve fáradoztak, fáradoznak a helyi német identitás megőrzésén. Az elmúlt évtizedek során megtanultuk, hogy értékeinket a szó legszorosabb értelmében kőbe kell vésnünk, hogy azok rövid és hosszú távon is fennmaradhassanak. Német tanösvényünk központi motívumaként ezért a követ választottuk.”

Bízom benne, hogy közös erővel egy új színt vihetünk településünk életébe, amelyben mindenki megtalálja majd a maga számára fontos árnyalatot. Természetesen minden gondolatot és segítő szándékot szívesen fogadunk, így aki úgy érzi, hogy szívesen részt venne a tanösvény megvalósításában akár ötletekkel, akár egyéb módon, örömmel várom jelentkezését.

**Vogel Norbert, elnök**

**Német Nemzetiségi Önkormányzat**